Pavlova poslanica Rimljanima (Šarić)/Glava 15.
1 A dužni smo mi jaki slabosti slabih nositi, i ne sebi ugađati. 

2 Svaki od nas neka ugađa bližnjemu, da napreduje u dobru. 

3 Jer i Krist nije ugađao sebi, nego kao što je pisano: "Pogrde onih, koji tebe grde, padoše na me." 

4 Jer štogod je pisano, pisano je za našu nauku, da strpljivošću i utjehom Pisma nadu imamo. 

5 A Bog strpljivosti i utjehe neka vam dadne, da složno mislite među sobom po Kristu Isusu, 

6 Da jednodušno jednim ustima slavite Boga i Oca Gospodina našega Isusa Krista. 

7 Zato primajte jedan drugoga, kao što je i Krist primio vas na slavu Božju. 

8 Jer kažem, da je Krist Isus bio sluga obrezanja zbog istinitosti Božje, da potvrdi obećanje ocima; 

9 A neznabošci da slave Boga zbog milosrđa, kao što je pisano: "Zato ću te slaviti među narodima Gospodine, i pjevat ću imenu tvojemu." 

10 I opet govori: "Veselite se, narodi, s narodom njegovim!" 

11 I opet: "Hvalite Gospodina, svi narodi, i neka ga slave svi puci!" 

12 I opet Izaija govori: "Bit će korijen Jesejev, i koji će ustati da vlada nad narodima, u njega će se uzdati narodi." 

13 A Bog nade neka vas napuni svake radosti i mira u vjeri, da obilujete u nadi jakošću Duha Svetoga! 

14 A ja sam i sam uvjeren za vas, braćo moja, da ste i sami puni dobrote, napunjeni svakoga znanja, da možete jedan drugoga opominjati. 

15 A pisao sam vam braćo dijelom slobodnije, da vam napomenem zbog milosti, koja mi je dana od Boga, 

16 Da budem sluga Krista Isusa za narode, izvršujući svetu službu evanđelja Božjega, da bude prinos naroda ugodan i posvećen u Duhu Svetome. 

17 Imam dakle slavu u Kristu Isusu kod Boga. 

18 Jer ne smijem govoriti što o onome, što Krist nije učinio po meni, da obratim narode riječju i djelom, 

19 U sili znaka i čudesa, u sili Duha Svetoga, tako da sam od Jerusalema i naokolo sve do Ilirika napunio evanđeljem Kristovim. 

20 I tako sam se trudio, da ne propovijedam evanđelja ondje, gdje se je već spominjao Krist, da ne gradim na tuđemu temelju, 

21 Nego kao što je pisano: "Kojima nije javljeno za njega vidjet će; i koji nijesu čuli, razumjet će." 

22 Zbog čega sam mnogo puta bio spriječen da dođem k vama. 

23 A sad više ne imajući mjesta u ovim krajevima, a imajući želju već od mnogo godina da dođem k vama. 

24 Kad pođem u Španjolsku, nadam se, da ću prolazeći vidjeti vas, i vi ćete me otpratiti onamo, kad se najprije ponešto naužijem vas. 

25 A sad idem u Jerusalem, da poslužim svetima. 

26 Jer Makedonija i Ahaja nađoše za dobro da skupe neki prinos za siromahe svetih, koji su u Jerusalemu. 

27 Oni nađoše to za dobro, i dužnici su njihovi, jer kad neznabošci dobiše dio njihovih duhovnih dobara, dužni su njima i svojim zemaljskim poslužiti. 

28 Kad ovo dakle svršim i ovaj im plod izručim, zaputit ću preko vas u Španjolsku. 

29 A znam, da kad dođem k vama, doći ću s obiljem blagoslova evanđelja Kristova. 

30 Molim vas dakle, braćo, zaradi Gospodina našega Isusa Krista i zaradi ljubavi Duha Svetoga: Pomozite mi u borbi molitvama za me k Bogu. 

31 Da se izbavim od nevjernika u Judeji, i da služba moja u Jerusalemu bude ugodna svetima; 

32 Da s radošću dođem k vama po volji Božjoj, i okrijepim se s vama. 

33 A sada Bog mira neka bude s svima vama! Amen. 

Pavlova poslanica Rimljanima (Šarić)